b'\n_START_ARTICLE_\nGravitacijsko valovanje\n_START_PARAGRAPH_\nGravitac\xc3\xadjsko valov\xc3\xa1nje je nihanje ukrivljenosti prostor-\xc4\x8dasa, ki se kot valovanje \xc5\xa1iri stran od izvora. Gravitac\xc3\xadjski val\xc3\xb3vi prena\xc5\xa1ajo energijo v obliki gravitac\xc3\xadjskega s\xc3\xa9vanja. Prvi je na osnovi svoje splo\xc5\xa1ne teorije relativnosti leta 1916 njihov obstoj napovedal Albert Einstein. Viri zaznavnih gravitacijskih valov bi lahko bili dvojne zvezde, sestavljene iz belih pritlikavk, nevtronskih zvezd ali \xc4\x8drnih lukenj. Obstoj gravitacijskih valov je mo\xc5\xbena posledica Lorentzeve invariantnosti splo\xc5\xa1ne teorije relativnosti, saj s sabo prina\xc5\xa1a koncept omejene hitrosti \xc5\xa1irjenja fizikalnih interakcij. Nobelova nagrada za fiziko je bila leta 1993 podeljena za meritve Hulse-Taylorjevega dvojnega sistema pulzarjev (PSR B1913+16), ki so posredno pokazale, da so gravitacijski valovi ve\xc4\x8d kot le matemati\xc4\x8dne nepravilnosti. Po svetu delujejo razli\xc4\x8dni detektorji gravitacijskih valov. Februarja 2016 je ekipa detektorja Advanced LIGO sporo\xc4\x8dila, da so neposredno zaznali gravitacijske valove. Ti so nastali ob zlitju dveh \xc4\x8drnih lukenj.'